描写山雾缭绕的古诗
云雾忽聚忽散,时而似奔腾的骏马,时而似放牧的羊群,时而如腾飞的蛟龙……接下来小编搜集了描写山雾缭绕的古诗,欢迎查看。
描写山雾缭绕的古诗
一、终南山
王维
太乙近天都,连山接海隅。
白云回望合,青霭入看无。
分野中峰变,阴晴众壑殊。
欲投人处宿,隔水问樵夫。
二、宿石邑山中
韩翃
浮云不共此山齐,山霭苍苍望转迷。
晓月暂飞高树里,秋河隔在数峰西。
三、春日舟行
文徵明
日出吴山敛雾苍,平桡十里下横塘。
弄春草色偏宜远,绕竹溪流不觉长。
一坞人烟自花柳,千畦麦菜间青黄。
不因出郭供人事,负却风光二月强。
四、谒康陵
顾梦圭
早雾笼山暝,新松匝殿稠。
三边余武烈,八骏想神游。
花萼皇情远,衣冠岁事修。
伤心大官酒,犹得献千秋。
五、东郊
张正蒙
东郊栖息久,老至谢逢迎。
秋雾沉山白,寒流拍岸清。
葛巾还自正,茅屋不须营。
小摘畦边菜,常留共友生。
六、隐居
张时彻
岛屿春常在,桃源路不迷。
山禽冲雾落,野鹿抱霞栖。
蔓引青松弱,崖悬碧草齐。
逍遥堪避世,从此觅丹梯。
七、晚游新兴寺
张宇初
晚过新兴寺,扶藜野步轻。
鸟啼春雨足,花落午风晴。
僧室连云住,山阿带雾行。
武陵归路近,已听涧松声。
八、春夜宿海雪寺
完璞琦公
喧静同一致,大隐即山居。
乃知道者流,所止恒晏如。
煌煌旧吴会,郁郁高人庐。
山阁花雾暝,池馆绿阴初。
复此良夜月,禅影流碧疏。
素友惬清会,境寂钟磬余。
离坐忘言笑,超然悟玄虚。
不卧如有愧,尘路何驰驱。
九、归途
刘玉
晚晴回玉勒,归路拥琼花。
紫雾蒸山气,清辉荡日华。
削波冰挂壁,髡树冻凝槎。
劳役何须问,穷生更可嗟。
十、山景
全室宗泐
孤村带寒鸦,远山涵夕雾。
渡头人未归,落日风吹树。